**Dôvodová správa**

1. **Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky pre roky 2023-2027 v sektore včelárstva (ďalej len „návrh nariadenia vlády“) podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. z dôvodu prijatia nových pravidiel poskytovania podpory spoločnej poľnohospodárskej politiky financovanej z prostriedkov Európskej únie a štátneho rozpočtu pre sektor včelárstva na obdobie rokov 2023 až 2027 podľa nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (ďalej len „nariadenie (EÚ) 2021/2115“).

 V návrhu nariadenia vlády sa nastavujú pravidlá poskytovania podpory na vykonávanie opatrení pre sektor včelárstva, na ktoré sa vzťahuje integrovaný administratívny a kontrolný systém a ktoré sú ustanovené ako typy intervencií pre tento sektor v Strategickom pláne Spoločnej poľnohospodárskej politiky 2023-2027 (ďalej len „strategický plán“) podľa § 55 ods. 1 písm. a) až f) nariadenia (EÚ) 2021/2115.

Jednotlivé opatrenia strategického plánu sú premietnuté do § 1 písm. a) až h) návrhu nariadenia vlády a možnosti poskytnutia podpory pre jednotlivé opatrenia sú ustanovené v § 5 až 12. Úprava pravidiel poskytovania podpory v návrhu nariadenia vlády v zásade preberá štruktúru a systematiku nariadenia vlády Slovenskej republiky č. 377/2019 Z. z. o poskytovaní pomoci na vykonávanie opatrení zahrnutých do vnútroštátneho programu Slovenskej republiky pre sektor včelárstva (ďalej len „nariadenie vlády č. 377/2019 Z.z.“). V návrhu nariadenia vlády sa v § 2 upravuje vymedzenie pojmov a v tejto súvislosti je potrebné zdôrazniť, že oproti platnej úprave mení definícia žiadateľa. V § 3 sa upravuje podávanie žiadostí o schválenie podpory a podmienky k poskytnutiu podpory. V § 4 sa upravuje podávanie žiadostí o poskytnutie podpory na vykonávanie opatrení v príslušnom včelárskom roku schváleným žiadateľom a podmienky na poskytnutie podpory vrátane úpravy vzťahu medzi schváleným žiadateľom a konečným prijímateľom.

Vzhľadom na to, že sa finančná podpora Európskej únie podľa čl. 1 ods. 2 nariadenie (EÚ) 2021/2115 sa poskytuje len na opatrenia vymedzené v strategickom pláne, a teda na obdobie od 1. januára 2023, bolo potrebné upraviť aj prechodné ustanovenia (§ 13) pre včelársky rok 2022/2023 na poskytnutie pomoci podľa nariadenie vlády č. 377/2019 Z. z. vrátane termínu na podanie žiadosti o poskytnutie pomoci na opatrenia vykonané do 31. decembra 2022 a prechodné ustanovenia na termín podávania žiadostí podľa tohto nariadenia vlády pre časť včelárskeho roka 2022/2023 na obdobie od 1. augusta 2022 do 31. decembra 2022 a osobitné termíny pre časť tohto včelárskeho roka na obdobie od 1. januára 2023 do 31. júla 2023 pokiaľ ide o podávanie žiadostí o podporu podľa tohto návrhu nariadenia vlády vrátane osobitného dátumu, ku ktorému sa bude posudzovať podmienky žiadateľa o schválenie podpory.

Návrh nariadenia vlády nebude mať vplyv na rozpočet verejnej správy, pretože v návrhu nariadenia vlády sa ustanovujú pravidlá poskytovania podpory na vykonávanie opatrení pre sektor včelárstva podľa nariadenia Európskeho parlamentu a Rady (EÚ) 2021/2115 z 2. decembra 2021, ktoré sú ustanovené ako typy intervencií pre tento sektor v Strategickom pláne spoločnej poľnohospodárskej politiky na roky 2023 až 2027. Finančné prostriedky sú zabezpečené v rámci výdavkov kapitoly Ministerstva pôdohospodárstva a rozvoja vidieka SR na roky 2023 až 2025. Zabezpečenie prostriedkov na roky 2026 a 2027 bude predmetom zostavovania rozpočtu verejnej správy v nasledujúcich rokoch. Návrh nariadenia vlády bude mať pozitívny vplyv na podnikateľské prostredie, pozitívny vplyv na životné prostredie, nebude mať sociálne vplyvy, vplyv na manželstvo, rodičovstvo a rodinu, vplyvy na informatizáciu spoločnosti a ani na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.